Perussuomalaiset Nuoret vaatii hallitusta poistamaan ylioppilaskuntien pakkojäsenyyden. Tällä hetkellä jokaisen yliopisto-opiskelijan pitää maksaa ylioppilaskunnan jäsenmaksu, joka esimerkiksi Oulun yliopistossa on 109 euroa.

Kannanoton mukaan yliopiston ja ammattikorkeakoulun opiskelijat ovat eri asemassa, koska ammattikorkeakoululaiset saavat itse valita liitetäänkö heidät politiikkaa tekevän toimijan jäseneksi.

– Pääosin punavihreällä energialla ladatut ylioppilaskunnat suoltavat ulos yleispolitiikkaa kaikkien jäsentensä suulla, halusi pakkomaksun suorittava opiskelija sitä tai ei. Opiskelija ei voi edes aloittaa opintojaan ennen kuin ylioppilaskunta on käynyt opiskelijan kukkarolla, Perussuomalaisten nuorten oululainen puheenjohtaja Sebastian Tynkkynen sanoo tiedotteessa.

Tynkkynen kertoo vihastuneensa Oulun ylioppilaslehden kirjoitettua kaksi negatiivista juttua hänen puoluetoveristaan Olli Immosesta. (Oulun ylioppilaslehden päätoimittajan vastine.)

Muokkaus 2.9.15 kello 16.58: Jutussa on korvattu sana lukukausimaksu sanalla jäsenmaksu, joka on täsmällisempi ilmaus ylioppilaskuntien keräämästä maksusta.

Lisäys 4.9.15 kello 13.12: Lisätty Oulun ylioppilaslehden päätoimittajan vastine.

Korjaus 4.9.15 kello 17.52: Muokattu Ylioppilaslehti Oulun ylioppilaslehdeksi.